Nikola Prce

**Nikola Prce** (rođen 31. augusta 1980. u Čapljini) bosanskohercegovački je rukometaš koji nastupa za kosovski KH BESA FamGas, a igrao je i za bosanskohercegovačku rukometnu reprezentaciju.

Od malog uzrasta počinje se baviti nogometom, košarkom, pa čak i tenisom. Za rukomet se počeo zanimati u srednjoj školi nakon formiranja rukometne sekcije. Svoju bogatu karijeru počeo je kao tinejdžer upravo u rodnoj Čapljini. Nastupao je za Hrvatsku u kadetskim i juniorskim selekcijama, ali je uslijedio poziv bosanskohercegovačke reprezentacije, za koju je nastupao do 2022.

## Klupska karijera 
Prce je nastupao za 16 različitih klubova: Čapljina (1994/97), RK Zagreb (1997/98), HRK Karlovac (1998/99), RK Metković Jambo (1999/00), Izviđač (2000/01), RK Zagreb (2001/02), CB Torrevieja (2002/03), RK Trimo Trebnje (2003/04), Izviđač (2004/06), Bregenz Handball (2006/07), Octavio Vigo (2007/09), Ademar Leon (2009/10), BM Puerto Sagunto (2010/11), CB Ciudad de Logroño (2011/12), Al Saad (2012/2013) i Pick Szeged.

U sezoni 2008./2009. dospio je na treće mjesto na listi najboljih strijelaca Lige ASOBAL sa ukupno 181 postignutim golom. S Pick Szegedom u sezoni 2013/14. osvojio je EHF kup.

Nakon odlične debitanske sezone u Čapljini, sa navršenih 16 godina prelazi u RK Zagreb, jedan od najvećih klubova u regiji. Tokom svoje prve sezone bilježi dobre nastupe i stječe potrebno iskustvo trenirajući s prvom postavom. Ubrzo nakon toga dobija poziv u hrvatsku reprezentaciju U-17.

Nakon jedne sezone u Zagrebu otišao je na posudbu u Karlovac, a zatim prihvatio ponudu još jednog hrvatskog prvoligaša - Metkovića. Zatim se vraća u Izviđač iz Ljubuškog, gdje je nakon jedne i po sezone i kvalifikacijskih utakmica za Ligu prvaka suspendovan zbog toga što ga je klub nepravilno registrovao.

Nakon jednogodišnje suspenzije vratio se u Zagreb, a godinu kasnije počeo je međunarodnu karijeru odlaskom u špansku Torrevieju. Nakon Torrevieje odlazi u slovenski Trimo, a zatim se vraća u Izviđač, gdje je odigrao dvije dobre sezone. Kroz grupnu fazu Lige prvaka s timom stiže do EHF kupa, a zatim i do polufinala istog takmičenja.

Prekretnica u karijeri bio je potpis za austrijski Bregenz, gdje je mnogo napredovao pod palicom Dagur Sigurðssona, koji je tada vodio reprezentaciju Njemačke. Nakon austrijske epizode vratio se u Španiju. Zenit igračke karijere postigao je u kasnim godinama. Sa 34 godine, nakon kratkih epizoda u Libanu, a zatim u Njemačkoj, gdje je igrao za Emsdetten, činilo se da se karijera bliži kraju. Međutim, stižu fantastični nastupi za reprezentaciju u januarskom ciklusu, mjesec dana kasnije potpisuje za Pick Szeged.

Odigrao je fenomenalnu polusezonu i osvojio EHF kup, prvi evropski trofej u historijii kluba. Oko 20.000 građana organizovalo je neviđeni prijem na trgu u Segedinu.

## Reprezentacija 
Prce je debitovao za mušku rukometnu reprezentaciju Bosne i Hercegovine u kvalifikacijama za Evropsko rukometno prvenstvo 2006. godine. U 112 odigranih utakmica za reprezentaciju Prce je postigao 428 golova, što ga čini jednim od najučinkovitijih reprezentativaca ikad. Bosna i Hercegovina plasirala se na svoj prvi veći turnir nakon što je eliminisala Island u play-off dvomeču za Svjetsko rukometno prvenstvo 2015. Upravo je Prce bio jedan od najvažnijih igrača s ukupno 18 golova u dvije utakmice. Proglašen je sportistom godine u Bosni i Hercegovini za 2014. Po primanju ove prestižne nagrade, kapetan momčadi rekao je: "San svakog sportiste je biti najbolji u svojoj zemlji. Malo ljudi može očekivati ​​da će se to dogoditi tokom karijere, a ja sam imao sreće. Ovo je vjerojatno najveće postignuće u mojoj karijeri, možda i u životu."

U kvalifikacijama za Euro 2020. Prce je ponovo bio ključni igrač. S 32 pogotka bio je naefikasniji igrač reprezentacije. Posebno je briljirao u odlučujućoj utakmici protiv Češke, kada je s 10 golova odveo reprezentaciju Bosne i Hercegovine do historijskog plasmana na Evropsko prvenstvo.

## Privatni život 
U julu 2017. oženio se Nikolinom Kovačić, hrvatskom odbojkašicom, s kojom je bio u dugogodišnjoj vezi.

## Reference 
Kategorija:Rođeni 1980.
Kategorija:Živi ljudi
Kategorija:Biografije, Čapljina
Kategorija:Bosanskohercegovački rukometaši
Kategorija:Sportista godine Bosne i Hercegovine